ธนชาตปรับสาขาสู่รูปแบบอัตโนมัติ
ธนชาต ปรับตัวรับวิถีดิจิทัลของผู้บริโภค เปลี่ยนรูปแบบสาขา เน้นเครื่องอัตโนมัติ
7 มี.ค. 2560

ธนชาต ปรับตัวรับวิถีดิจิทัลของผู้บริโภค เปลี่ยนรูปแบบสาขา เน้นเครื่องอัตโนมัตินายสนอง คุ้มนุช รองกรรมการผู้จัดการ สายเครือข่ายลูกค้ารายย่อยและธุรกิจขนาดเล็ก ธนาคารธนชาต เปิดเผยว่า แนวโน้มธุรกรรมผ่านเคาน์เตอร์ธนาคารลดลงอย่างต่อเนื่อง โดยเห็นสัญญาณตั้งแต่ปีที่แล้ว ตามพฤติกรรมลูกค้าที่เปลี่ยนไปใช้ดิจิทัลแบงก์กิ้งที่เพิ่มมากขึ้น ธนชาตจึงวางกลยุทธ์ปรับรูปแบบสาขาใหม่รองรับพฤติกรรมลูกค้า ส่วนการจะเปลี่ยนสาขาเป็นแบบใด จะพิจารณาจากความต้องการลูกค้าในพื้นที่ และลักษณะโครงสร้างสาขานั้นๆ ทั้งนี้ ธนาคารได้เปิดสาขารูปแบบใหม่ Thanachart Next ที่ชั้น จี ศูนย์การค้าสยามพารากอน เป็นสาขาที่ให้บริการครบวงจร มีทั้งเคาน์เตอร์ และตู้ให้บริการอัตดนมัติ เพราะพื้นที่ดังกล่าวมีลูกค้าหลากหลาย โดยเฉพาะลูกค้าที่สนใจด้านการเงิน การลงทุน เงินฝาก และกองทุนต่างๆ จึงมีผู้เชี่ยวชาญคอยให้คำปรึกษา ขณะเดียวกัน ลูกค้าที่ต้องการทำธุรกรรมก็สามารถดำเนินการได้ด้วยตัวเองผ่านเครื่องอัตโนมัติก่อนหน้านี้ ธนาคารได้เปิดสาขาอีกรูปแบบหนึ่ง คือ Thanachart Express ที่ชั้น 4 เอ็มบีเค เซ็นเตอร์ เป็นสาขาที่ไม่มีเคาน์เตอร์ เพื่ออำนวยความสะดวกให้ลูกค้าที่ต้องการความคล่องตัวทำธุรกรรมผ่านตู้บริการอัตโนมัติ และเป็นสาขาแรกที่ไม่มีเงินสดในสาขาด้วย"คนอาจมองว่าการเปลี่ยนแปลงสู่ดิจิทัลแบงก์กิ้งจะกระทบรายได้ธนาคาร ในความจริงไม่ได้กระทบแต่อย่างใด เห็นได้จากธนาคารยังมีกำไรติดต่อกันหลายไตรมาส อีกทั้งยังมีโอกาสสร้างรายได้มากขึ้นจากบริการออนไลน์ที่พัฒนาต่อเนื่อง" นายสนอง กล่าว